“มอร์แกน สแตนลีย์” มองยาว AOT เป็นบวก ระยะสั้นหั่นเป้าโหด 97 บาทเหลือ 69 บาท!
"มอร์แกน สแตนลีย์" มองยาว AOT เป็นบวก ระยะสั้นหั่นเป้าโหด 97 บาทเหลือ 69 บาท!
27 ก.ย. 2561

ผู้สื่อข่าวรายงานว่า Morgan Stanley (มอร์แกน สแตนลีย์) บริษัทหลักทรัพย์เพื่อการลงทุน และที่ปรึกษาทางการเงิน ได้ปรับลดราคาเป้าหมายบริษัท ท่าอากาศยานไทย จำกัด (มหาชน) หรือ AOT จาก 97 บาท เหลือ 69 บาท พร้อมปรับคำแนะนำเป็น “ถือ”  หลังจากมองว่า AOT ขาดแรงผลักดันในการเติบโตระยะสั้น
โดยกรณีแย่ที่สุดมองว่าราคาเป้าหมายของ AOT จะอยู่ที่ 38 บาท โดยวิเคราะห์จากอัตราการเติบโตประจำปี (CAGR) ที่ 6.5% จากปี 2560 ถึง 2574 บนสมมุติฐานที่ไม่มีการเรียกเก็บภาษีเพิ่มขึ้น อีกทั้งรายได้สัมปทานคงอยู่ที่ 20% ในปี 2563 และการเติบโตของกำไรต่อหุ้น (EPS CAGR) จากปี 2560 ถึง 2574 อยู่ที่ 9.9%
สำหรับกรณีดีที่สุดมองว่าราคาเป้าหมายหุ้น AOT จะอยู่ที่ 94 บาท โดยวิเคราะห์จากกรณีที่อัตราการเติบโตประจำปี (CAGR) อยู่ที่ 10.6% จากปี 2560 ถึง 2574 บนสมมุติฐานที่ไม่มีการปรับขึ้นค่าธรรมเนียมการใช้สนามบิน อีกทั้งส่วนแบ่งรายได้สัมปทานเพิ่มขึ้นเป็น 30% ในปี 2564 และการเติบโตของกำไรต่อหุ้น (EPS CAGR) จากปี 2560 ถึง 2574 อยู่ที่ 17.7%
อย่างไรก็ตาม กรณีที่เป็นกลางราคาเป้าหมายจะอยู่ที่ 69 บาท โดยวิเคราะห์จากกรณีที่อัตราการเติบโตประจำปี (CAGR) ระหว่างปี 2560 ถึง 2574 อยู่ที่ 9.0% บนสมมุติฐานที่ไม่มีการเรียกเก็บภาษีเพิ่มขึ้น โดยรายได้สัมปทานเพิ่มขึ้นเป็น 30% ในปี 2564 และการเติบโตของกำไรต่อหุ้น (EPS CAGR) จากปี 2560 ถึง 2574 อยู่ที่ 15.1%
ทั้งนี้ จากการประเมินคาดว่านักท่องเที่ยวจากประเทศจีนจะยังไม่เติบโตในช่วงปลายเดือนกันยายนไปจนถึงต้นเดือนตุลาคม ถึงแม้ในช่วงต้นเดือนตุลาคมจะเป็นช่วงโกลเด้นวีค (วันชาติจีน 1-7 ต.ค.) ที่นักท่องเที่ยวจีนทั้งหลายจะใช้เวลาหยุดยาวนี้ออกเดินทางไปท่องเที่ยวในต่างประเทศ
ขณะที่การลดลงของจำนวนนักท่องเที่ยวต่างชาติจากประเทศอื่นยังส่งผลเสียกับการเติบโตของ AOT อีกด้วย โดยในเดือนสิงหา มีนักท่องเที่ยวทั้งหมดอยู่ที่ 11,728,815 คน ซึ่งเพิ่มขึ้นจากช่วงเดียวกันของปีที่แล้วเพียงแค่ 2.88%
อย่างไรก็ตาม มอร์แกน สแตนลีย์ มองในเชิงบวกสำหรับหุ้น AOT ในระยะยาวจากการได้สัมปทานดิวตี้ฟรี การปรับขึ้นค่าธรรมเนียมผู้โดยสาร และการพัฒนาการพาณิชย์ในรูปแบบมิกซ์ยูส (mixed-use)
โดยยังมีปัจจัยที่ส่งผลกระทบต่อราคาหุ้นในระยะสั้น คือการประมูลดิวตี้ฟรีในปลายปีนี้ และมาตรการฟื้นฟูนักท่องเที่ยวจีนของรัฐบาล
 